REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/425-21

29. oktobar 2021. godine

B e o g r a d

ZAPISNIK

26. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 21. OKTOBRA 2021. GODINE

 Sednica je počela u 11 časova i 15 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Nenad Krstić, Vesna Stambolić, Snežana Petrović, Nataša Ljubišić, Zoran Tomić, Ivana Popović, Ana Beloica, Snežana Paunović, Vojislav Vujić, Ilija Životić i Uglješa Marković.

 Sednici su prisustvovali zamenici odsutnih članova Odbora: Mirela Radenković (zamenik člana Odbora Aleksandre Tomić), Gojko Palalić (zamenik člana Odbora Dragomira J. Karića) i Branimr Jovanović (zamenik člana Odbora Jasmine Karanac).

 Sednici nisu prisustvovali članovi Odbora: Tihomir Petković i Olivera Nedeljković, niti njihovi zamenici.

 Sednici su, na poziv predsednika iz Ministarstva privrede, prisustvovali: Zoran Dimitrijević državni sekretar i Dušan Vučković, pomoćnik ministra.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o postupku registracije u Agenciji za privredne registre u načelu, koji je podnela Vlada (011-1762/21 od 8. oktobra 2021. godine);
2. Razmatranje Predloga zakona o izmenama i dopunama Zakona o Centralnoj evidenciji stvarnih vlasnika u načelu, koji je podnela Vlada (011-1761/21 od 8. oktobra 2021. godine);
3. Razmatranje Predloga zakona o izmenama i dopunama Zakona o privrednim društvima u načelu, koji je podnela Vlada (011-1800/21 od 15. oktobra 2021. godine).

 Pre prelaska na rad prema utvrđenom dnevnom redu, Odbor je jednoglasno usvojio zapisnike 23, 24 i 25. sednice Odbora.

 Na predlog predsednika, Odbor je jednoglasno odlučio da objedini raspravu o prvoj, drugoj, trećoj tački dnevnog reda.

Prva, druga, treća tačka dnevnog reda - **Predlog zakona o izmenama i dopunama Zakona o postupku registracije u Agenciji za privredne registre u načelu; Predlog zakona o izmenama i dopunama Zakona o Centralnoj evidenciji stvarnih vlasnika u načelu; Predlog zakona o izmenama i dopunama Zakona o privrednim društvima u načelu.**

 Odbor je razmotrio Predlog zakona o izmenama i dopunama Zakona o postupku registracije u Agenciji za privredne registre, u načelu, Predlog zakona o izmenama i dopunama Zakona o Centralnoj evidenciji stvarnih vlasnika, u načelu i Predlog zakona o izmenama i dopunama Zakona o privrednim društvima, u načelu i podneo Izveštaje Narodnoj skupštini.

 U uvodnim napomenama, predstavnici Ministarstva privrede Zoran Dimitrijević, državni sekretar i Dušan Vučković, pomoćnik ministra, izneli su da se Zakonom o postupku registracije u Agenciji za privredne registre uređuje postupak registracije, evidentiranja i objavljivanja podataka i dokumenata koji su u
skladu sa posebnim zakonom predmet registracije, evidencije i objavljivanja
u registrima i evidencijama koje vodi Agencija za privredne registre, kao i
druga pitanja od značaja za registraciju, evidenciju i objavljivanje.
U cilju unapređenja uslova za otpočinjanje poslovanja, izvršene su dopune Zakona kojima se propisuje da se prijava za osnivanje privrednog društva podnosi Agenciji za privredne registre u elektronskoj formi, a što je u skladu i sa konceptom e- Uprave i digitalizacije poslovanja celokupne privrede. Cilj je usklađivanje sa Zakonom opštem upravnom postupku, usklađivanje sa odredbama Zakona o elektronskoj upravi i uslugama od poverenja i Zakona o elektronskom dokumentu, elektronskoj identifikaciji i uslugama poverenja u elektronskom poslovanju. Osim toga, razlozi za donošenje ovog Zakona su i neophodnost otklanjanja pravnih praznina i problema uočenih prilikom primene zakona. Predlog zakona o izmenama i dopunama Zakona o Centralnoj evidenciji stvarnih vlasnika je od naročitog značaja za unapređenje postojećeg sistema otkrivanja i sprečevanja pranja novca i finansiranja terorizma i usaglašavanje domaćeg zakonodavstva sa međunarodnim standardima u ovoj oblasti. Shodno tome, bilo je neophodno izmeniti i dopuniti ovaj zakon. Cilj Strategije za borbu protiv pranja novca i finansiranja terorizma je da se spreči unošenje u finansijskii i nefinansijski sistem imovine za koju se sumnja da je stečena krivičnim delom ili koja je namenjena finansiranju terorizma ili širenju oružja za masovno uništenje, odnosno unaprediti otkrivanje takve imovine ukoliko je već u
sistemu. Cilj je i sprečavanje zloupotrebe finansijskog i nefinansijskog
sektora za svrhe pranja novca, finansiranja terorizma i širenja oružja za
masovno uništenje. Predviđeno je da se izmeni Zakon i omogući osnivačima
Registrovanih subjekata koji se osnivaju elektronski u Agenciji za privredne
registre, da istovremeno sa podnošenjem elektronske prijave osnivanja,
izvrše evidentiranje stvarnog vlasnika u Centralnu evidenciju, kao i da se
sa tim u vezi razvije, odnosno unapredi softverska aplikacija Agencije za
privredne registre. Predlog zakona o izmenama i dopunama Zakona o privrednim društvima se odnosi na izmene i dopune Zakona o privrednim društvima, kao zakona od naročitog značaja za razvoj privrede Republike Srbije i stvaranje povoljnog poslovnog okruženja. Cilj izmena i dopuna Zakona o privrednim društvima jeste unapređenje zaštite manjinskih članova društva, usklađivanje sa direktivama EU i neophodnost otklanjanja pravnih praznina i problema koji su uočeni tokom primene zakona. Jedna od suštinskih stvari je da se omogući podnosiocima prijave i strankama pred nadležnim registrom privrednih subjekata da ne podnose uz prijavu dokumenta i podatke u kojima se vode službene evidencije od strane nadležnih organa. U ovom segmentu se Zakon usklađuje sa Zakonom o opštem upravnom postupku. Propisano je i predviđeno da APR, odnosno da nadležni registarator, traži po službenoj dužnosti od nadležnog organa sva dokumenta koja su stranke dužne da podnesu uz prijavu, osim ako oni sami ne žele da podnesu prijave. S tim u vezi redefinisan je rok za odlučivanje, on ostaje 5 radnih dana, ali početak roka u ovim slučajevima traje od narednog dana od dana pribavljanja podataka. 5 radnih dana je rok u kom registrator mora da odluči o prijavi. Ukoliko ne dobije podatke od nadležnog organa, praktično će morati da odbaci prijavu. Da se to ne bi dešavalo i da stranke ne bi trpele takve posledice, dat je rok od 5 dana od dana dostavljanja podataka. Vezano za poboljšanje uslova poslovanja, predviđena je, kada je u pitanju osnivanje privrednih društava, mogućnost da se osnivanje vrši elektronskim putem. Time se postižu uštede u smislu vremena i u smislu troškova koji su manji kod elektronskog osnivanja i cilj je da se u dogledno vreme elektronski pređe na kompletne promene podataka, da se svi registruju u Registru, odnosno da se njihove promene vrše isključivo elektronskim putem. U ovom momentu je naknada za sve elektronske promene je 24% niža u odnosu na papirno poslovanje. U cilju ubrzanja ovog postupka prijave jeste usklađivanje sa Zakonom o elektronskom dokumentu i najveći broj privrednih subjekata, bez obzira da li su privredna društva, preduzetnici i zadruge, pristupaju promenama podataka, odnosno pristupaju osnivanju preko advokata. Omogućeno je, kada je za elektronsku prijavu osnivanja ovlašćen punomoćnik, da on to uradi, prilikom prilaganja dokumenata koji su potrebni za registraciju, kao što je osnivački akt. Ukoliko je u papirnom obliku, a izvršena je overa potpisa kod javnog beležnika, data je mogućnost, ali samo u tim situacijama, advokatima da izvrše digitalizaciju, odnosno da pretvore papirni oblik osnivačkog akta u elektronski. Uvodi se nova obaveza da se privredni subjekati nakon elektronske prijave registruju za dobijanje jedinstvenog elektronskog sandučeta. To je na tragu digitalizacije i poboljšanja elektronskog poslovanja i elektronske uprave. Po tom zakonu koji je glavni sistemski Zakon u ovoj oblasti, svi državni organi, organi nosioci javne vlasti trebaju da omoguće korisnicima svojih usluga prilikom dostavljanja akata i komunikacija da sve ide preko jedinstvenog elektronskog sandučeta. U Registru privrednih subjekata, rokovi za žalbe počinju da teku od narednog dana od dana objavljivanja na sajtu APR-a. Kroz praksu se pokazalo da ovlašćena lica, zastupnici i druga lica u privrednim subjektima nedovoljno prate sajt APR-a i nadležnog Registra. Više se pratilo kad je bilo u štampanom obliku, kada se objavljivalo u Službenom glasniku.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- zašto jednočlana privredna društva moraju da usaglase osnivačka akta sa Zakonom o privrednim društvima iz 2011. godine;

- kako je Zakon o privrednim društvima, koji je donet 2011. godine, uticao na pokretanje postupaka stečaja preduzeća zbog administrativnih problema;

- šta se dešava sa elektronskim poslovanjem u situaciji kada nema struje; zašto se ne ostavi mogućnost i ostavi prostor da se to uradi i na drugi način, ukoliko tehničke mogućnosti to ne dozvoljavaju.

 Izneta je primedba o Zakonu o privrednim društvima koji je donet još 2011. godine, po pitanju osnivanja privrednih društava i vrsta i oblika osnivanja i različitog funkcionisanja privrednih društava, koje je moralo da bude određeno i samim zakonom. Statut i druga dokumenta moraju da se usklađuju sa zakonom, ali osnivčki akt ne treba, ako se ništa nije promenilo u samom načinu funkcionisanja, jer de fakto to privredno društvo postoji, osnovano je. Privredno društvo ima direktora, što je navedeno u osnivačkom aktu, može da ima skupštinu, ali ne mora. Kada se donese odluka da se menja osnivački akt, to povlači neke druge troškove, pisanje novog osnivačkog akta, traži overu potpisa, prijavu u Agenciji. Jednočlana društva su po pravilu mikro i mala preduzeća i to sve od njih iziskuje određene troškove.

 Kada je reč o tačnosti podataka u Agenciji za privredne registre, izneto je da Vlada Republike Srbije organizuje jednom godišnje sastanak eksperta službi bezbednosti i Vlade Srbije, OEBS-a i nezavisnih stručnjaka za bezbednost na temu prevencije, radikalizacije i borbe protiv terorizma i pranja novca preko privrednih društava u svrhu finansiranja terorizma. Uočeno je da veliki broj privrednih društava u APR-u nemaju registrovana prava imena vlasnika, ni pravu adresu, ni pravi pravi mejl, niti broj telefona. Kada određena služba dobije informaciju da postoji verovatnoća da se preko nekog privrednog društva odnosno nevladine organizacije finansira nešto od navedenog, i kada se ode na adresu, umesto tog privrednog društva već godinama postoji neko drugo privredno društvo. Nakon toga se uzima podatak o predsednku nevladine oranizacije i ode se na vrata. Najčešće se dobije odgovor da ga je skupština smenila još pre tri godine, ali podaci nisu ažurirani, broj telefona koji stoji u APR-u takođe nije ažuriran. Izneto je mišljenje da je neophodno da se ustanovi ko je pravi vlasnik privrednog društva i izražena nada da će se ubrzati procedura onlajn i uvesti neka vrsta provere. Dešavale su se situacije da ti ljudi redovno podnose godišnje poreske izveštaje, fizički odu u Poresku upravu, predaju poreskom inspektoru sve što treba. Izražena je nada da će se to ovim zakonom bar delimično rešiti. Upućena je sugestija da predstavnici Ministarstva privrede posete jedno malo, mikro preuzeće da vide kako ono funkcioniše, kako se bori za svoje zaposlene, kako mora da plaća razne druge troškove i fiskalne i parafiskalne. Izneto je mišljenje da bi trebalo povući da osnivač preduzeća garantuje svojom imovinom za obaveze koje preduzeće ima, da ne može da garantuje samo imovinom preduzeća. Time bi mnoge stvari biti regulisane.

 U odgovoru na postavljena pitanja Dušan Vučković, pomoćnik ministra privrede, izneo je da je činjenica je da ta odredba postoji, međutim ta odredba ima dva stava. Jedan stav se odnosi da su akcionarska društva dužna da usklade osnivačka akta. Međutim za društvo sa ograničenom odgovornošću nije bila obaveza usklađivanje osnivačkog akta. Osnivački akt ne sadrži samo odredbe o organima nego i mnoge druge propisane odredbe koje moraju da budu u osnivačkom aktu. Osnivačka akta su ranije bila donošena u skladu sa Zakonom iz 2004. godine, a postoje i osnivačka akta iz vremena kada su se firme registrovale u sudu koja su se prevodila bez ikakvih izmena iz sudskog registra u registar APR. Motiv je bio da se uredi da svi imaju osnivačka akta sa minimalnim propisanom sadržinom, da svi imaju organe upravljanja i da svi imaju osnovni kapital upisan u dinarima. Taj rok je za privredne subjekte odavno istekao. Postoji minimalan broj tih privrednih društava koja se nisu usaglasila i kad je softver APR-a povukao takva društava u prinudnu likvidaciju, svi su oni mogli u roku od 90 dana od obaveštenja na sajtu da reaguju kroz žalbu. Usvojene su sve žalbe gde je društvo reklo da se desilo da se nisu usaglasili, i da će se usaglasiti i podneti prijavu. Ostali su praktično brisani i usled drugih razloga, kao što su nedostavljanje finansijskih izveštaja i neposlovanje. To jesu troškovi, ali ako neko hoće da ima firmu on treba da bude spreman i na troškove. Dovoljna je činjenica da za 100 dinara možete osnovati firmu, a osnivanje ne nosi samo prava, nosi i obaveze i moraju da se poštuju odredbe Zakona. Postoje dva slučaja, a to su kada se osnivač ponaša prema firmi tako da imovinu firme koristi kao svoju ličnu imovinu. Drugi slučaj je što je uvedeno veliko odstupanje od načela člana društva kada su u pitanju društva kapitala. Društva sa ograničenom odgovornošću i akcionarska društva ne odgovaraju za obaveze društva jer to je postavka i korporativna direktiva EU, koje mi moramo da se pridržavamo. Uvedeno je da, kada se ne imenuje direktor duže od 3 meseca, ne poštuju odluke nadležnih organa kojima se zabranjuje obavljanje delatnosti, ne dostavljaju finansijske izveštaje i još nekih desetak uslova, tada se dovodi firma do bankrota, ali bez stečaja jer je postupak skup. Stečajni postupak neće da pokreću ni poverioci jer znaju da imovina nije dovoljna za namirenje i za troškove stečajnog postupka. Propisano je da ukoliko bilo šta ima od imovine, ta imovina se deli članovima kada se izbriše društvo. Neka društva imaju značajnu imovinu, bez obzira što su dovedena u nelikvidan položaj sa stanovišta plaćanja dugova, ali neće da prodaju imovinu jer tu imovinu lično koriste kao osnivači. Onaj ko je vlasnik više od 51% odgovara svojom imovinim neograničeno solidarno za obaveze društva, pošto je prinudna likvidacija najbrža sankcija da se firma ugasi, a da to gašenjene bude na štetu poverilaca. Uspostavljen je mehanizam i kroz izmene ovog zakona razrađen, kako će se uvesti obaveza za osnivače i članove da vode računa šta rade sa svojom firmom kako ne bi došlo do toga da odgovaraju ličnom imovinom. Kada je oko 35 000 firmi brisano iz registra, to su uglavnom bile fantomske firme ili firme koje uopšte nisu poslovale. Procena je da će jako mali broj firmi ići u prinudnu likvidaciju poslovanja. Niz godina postoji u Zakonu o računovodstvu i Pravilniku koji je podzakonski akt tog zakona da se finansijski izveštaji za obveznike dostavljaju isključivo u elektronskoj formi i to sa stanovišta APR-a nije bio problem. Dešavali su se odrđeni padovi sistema, ali to se jako brzo otklanjalo. Osnivanje firme je proces koji mora prođe određene obaveze kao što je overavanje potpisa. U svakom slučaju, ni jedna obaveza ne nastaje za firmu dok se ne registruje. Ako taj dan padne sistem kod stranke u kancelariji ili kući odakle osnivač hoće da osnuje on može uvek da ode na neko drugo mesto i da preko e-prijave izvrši prijavu ili da da računovođi ili advokatu da to uradi. Suštinski to neće predstavljati problem. Postoji oko 128 000 raznih formi privrednih društava. Od toga je najveći broj čine društva sa ogarničenom odgovornošću i akcionarska društva. Zakonom je predviđen rok od 18 meseci za izradu softvera i prilagođavanje za sve privredne subjekte da se unapred pripreme za prelazak na elektronsku prijavu. Biće malo tih situacija, na nivou statističke greške, da neko neće moći da se uloguje. Makedonija ima sistem kompletne promene podataka, ne samo osnivačkog akta nego svih podataka koji se registruju. Ovo će biti jedan značajan korak napred koji će olakšati svima osnivanje i smanjiti troškove. Ministarstvo privredeje zaduženo za Zakon o sprečevanju pranja novca i borbu protiv terorizma, pre svega sa stanovišta evidentiranja stvarnih vlasnika. Izmenama Zakona o Centralnoj evidenciji stvarnih vlasnika omogućava se otklanjanje odrđenih problema sa bankama, jer je bio rok od 15 dana da se osnuje firma, pa da se registruje stvarni vlasnik. Ovim izmenama neće se rešiti taj problem. Međutim, Ministarstvo planira da sledeće godine predloži potpuno novi zakon o Centralnoj evidenciji stvarnih vlasnika.

 U diskusiji su učestvovali: Veroljub Arsić, Vojislav Vujić, Ilija Životić, Zoran Dimitrijević i Dušan Vučković.

 a) Odbor je, u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o izmenama i dopunama Zakona o postupku registracije u Agenciji za privredne registre u načelu.

 b) Odbor je, u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o izmenama i dopunama Zakona o Centralnoj evidenciji stvarnih vlasnika u načeluu načelu.

 v) Odbor je, u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o izmenama i dopunama Zakona o privrednim društvima u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 Sednica je zaključena u 12 časova i 5 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić